CELEX: 32004D0854
Language: el
Date: 2004-12-07 00:00:00
Title: 2004/854/ΕΚ: Απόφαση του Συμβουλίου, της 7ης Δεκεμβρίου 2004, για την τροποποίηση της απόφασης 2001/865/ΕΚ με την οποία επιτρέπεται στο Βασίλειο της Ισπανίας να εφαρμόσει μέτρο παρέκκλισης του άρθρου 11 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

16.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 369/60
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 7ης Δεκεμβρίου 2004
   για την τροποποίηση της απόφασης 2001/865/ΕΚ με την οποία επιτρέπεται στο Βασίλειο της Ισπανίας να εφαρμόσει μέτρο παρέκκλισης του άρθρου 11 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών
   (2004/854/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών – Κοινό σύστημα φόρου προστιθεμένης αξίας: ομοιόμορφη φορολογική βάση (1), και ιδίως το άρθρο 27 παράγραφος 1,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Με την απόφαση 2001/865/ΕΚ (2), το Συμβούλιο επέτρεψε στο Βασίλειο της Ισπανίας, κατά παρέκκλιση του άρθρου 11(A) παράγραφος 1 στοιχείο α) της οδηγίας 77/388/ΕΟΚ, να συμπεριλάβει στη βάση επιβολής του φόρου για την παροχή αγαθών ή υπηρεσιών, την αξία του χρυσού που χρησιμοποιήθηκε από τον παρέχοντα τις υπηρεσίες και παρασχέθηκε από τον λήπτη στην περίπτωση που η παροχή του χρυσού στον λήπτη απαλλάσσονταν από τον ΦΠΑ σύμφωνα με το άρθρο 26β της οδηγίας 77/388/ΕΟΚ.
            
         
               (2)
            
            
               Στόχος της εν λόγω παρέκκλισης ήταν η αποφυγή της κατάχρησης όσον αφορά την απαλλαγή από τη φορολογία για τον επενδυτικό χρυσό και η αποτροπή με τον τρόπο αυτό ορισμένων περιπτώσεων φοροδιαφυγής ή φοροαποφυγής.
            
         
               (3)
            
            
               Με επιστολή που καταχωρήθηκε στη γενική γραμματεία της Επιτροπής στις 4 Αυγούστου 2004, η ισπανική κυβέρνηση ζήτησε την παράταση της ισχύος της απόφασης 2001/865/ΕΚ, η οποία λήγει στις 31 Δεκεμβρίου 2004.
            
         
               (4)
            
            
               Σύμφωνα με το άρθρο 27 παράγραφος 2 της οδηγίας 77/388/ΕΟΚ, η Επιτροπή ενημέρωσε τα άλλα κράτη μέλη, με την από 9ης Αυγούστου 2004 επιστολή της, σχετικά με το αίτημα του Βασιλείου της Ισπανίας. Με επιστολή, με ημερομηνία 10 Αυγούστου 2004, η Επιτροπή κοινοποίησε στο Βασίλειο της Ισπανίας ότι διέθετε όλες τις πληροφορίες που έκρινε απαραίτητες για την εκτίμηση του αιτήματος.
            
         
               (5)
            
            
               Σύμφωνα με τις ισπανικές αρχές, η παρέκκλιση που χορηγείται από την απόφαση 2001/865/ΕΚ επιτρέπει την επίτευξη των προαναφερθέντων στόχων.
            
         
               (6)
            
            
               Τα μέτρα παρέκκλισης σύμφωνα με το άρθρο 27 της οδηγίας 77/388/ΕΟΚ που καταπολεμούν τη φοροαποφυγή του ΦΠΑ που συνδέεται με την απαλλαγή του επενδυτικού χρυσού μπορεί να συμπεριληφθούν σε μελλοντική πρόταση για οδηγία σχετικά με τον εξορθολογισμό ορισμένων παρεκκλίσεων που χορηγούνται σύμφωνα με το εν λόγω άρθρο.
            
         
               (7)
            
            
               Για τον λόγο αυτό, είναι απαραίτητο να παραταθεί η ισχύς της παρέκκλισης που χορηγείται βάσει της απόφασης 2001/865/ΕΚ μέχρι την έναρξη της ισχύος οδηγίας για τον εξορθολογισμό των παρεκκλίσεων που παρέχονται σύμφωνα με το άρθρο 27 της οδηγίας 77/388/ΕΟΚ, η οποία αφορά τη φοροαποφυγή του φόρου προστιθεμένης αξίας που συνδέεται με την απαλλαγή του επενδυτικού χρυσού ή μέχρι τις 31 Δεκεμβρίου 2009, εάν η τελευταία αυτή ημερομηνία προηγείται.
            
         
               (8)
            
            
               Το μέτρο παρέκκλισης δεν έχει αρνητικές επιπτώσεις στους ιδίους πόρους της Κοινότητας που προέρχονται από τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 2 της απόφασης 2001/865/ΕΚ αντικαθίσταται από το ακόλουθο κείμενο:
   
      «Άρθρο 2
      Η έγκριση που χορηγείται βάσει του άρθρου 1 λήγει την ημερομηνία έναρξης της ισχύος οδηγίας για τον εξορθολογισμό των παρεκκλίσεων που προβλέπονται στο άρθρο 27 της οδηγίας 77/388/ΕΟΚ, οι οποίες αφορούν τη φοροαποφυγή του φόρου προστιθεμένης αξίας που συνδέεται με την απαλλαγή του επενδυτικού χρυσού, ή στις 31 Δεκεμβρίου 2009, εάν η τελευταία αυτή ημερομηνία προηγείται.»
   
   Άρθρο 2
   Η παρούσα απόφαση απευθύνεται στο Βασίλειο της Ισπανίας.
   
      Βρυξέλλες, 7 Δεκεμβρίου 2004.
      
         
            Για το Συμβούλιο
         
         
            Ο Πρόεδρος
         
         G. ZALM
         
      
   
   
      (1)  ΕΕ L 145 της 13.6.1977, σ. 1· οδηγία όπως τροποποιήθηκε τελευταία από την οδηγία 2004/66/ΕΚ (ΕΕ L 168 της 1.5.2004, σ. 35).
   
      (2)  ΕΕ L 323 της 7.12.2001, σ. 24.